Mária Miková

Farebné rozprávky

Ukážka z elektronickej knihy

Text ⓒ Maja Miková 2016

Illustrations ⓒ Ivan Popovič 2017

Graphic design ⓒ Anna Golianová 2017

Slovak edition ⓒ D.Orys 2017

ISBN 978-80-89929-00-9 (pdf)

ISBN 978-80-89929-01-6 (epub)

ISBN 978-80-89929-02-3 (mobi)

Venujem všetkým deťom a ich rodičom, ktorí si aj v dospelosti zachovali detský pohľad na svet, hravosť a fantáziu.

Ružová rozprávka o balónoch,

ktoré sa nebáli dotknúť svojich snov

Odvážny balónik

Pred malý obchodík s hračkami pani predavačka priviazala o železný stĺpik balóny. Červené, zelené, fialové, modré, ružové... Bolo ich dvadsať a možno aj viac.

– Keby som mohol, tak by som vyletel k oblohe, – zvolal zrazu modrý balónik. – Sadol by som si na niektorý obláčik a písal by som vám odtiaľ dlhé listy.

– Keby som nebol priviazaný, – ozval sa veľký oranžový balón, – vyskočil by som na najvyšší dom v tejto ulici. Poskakoval by som po jeho rovnej streche a z výšky pozoroval ľudí. A možno by som sa mohol aj opaľovať.

– Je tam toho! – zaškeril sa balónik pomaľovaný drobnými srdiečkami. – Keby som tu s vami nemusel trčať, zaletel by som k deťom na pieskovisko. Robil by som kotrmelce a pomohol im stavať z piesku poschodové torty.

Každý balónik mal svoje sny. Neskutočne jemné a ľahunké ako pierko. Ružové, žlté, belasé a neviem aké ešte, lebo balóny majú sny pestrofarebné ako motýlie krídla.

Pred obchodom s hračkami sa balóny hojdali vo vetre a s prižmúrenými očami snívali. O tom, že by bolo krásne odletieť kamsi veľmi, veľmi vysoko.

– Ale prečo to neskúsime? – opýtal sa najmenší a najnespokojnejší ružový balónik. Vedel, že starý kamarát vietor im môže sny ľahko premeniť na skutočnosť. – Rozviaže motúzik a my odletíme, kam len budeme chcieť. Napríklad do Afriky alebo až do neba! – poskočil od radosti.

Ostatné balóny sa netvárili nadšene.

– Vieš, chlapče... – prehovoril najväčší. – Oveľa rozumnejšie je byť priviazaný na motúziku a svet pozorovať z bezpečnej výšky.

– Áno, áno, – pritakával mu balónik, ktorý ešte pred chvíľou chcel písať listy priateľom z oblohy. – Čo keby som tam hore nebodaj praskol? – zabedákal a zachvel sa od hrôzy.

– ... alebo, čo keby ma niekto prepichol? – zajačal balón, ktorý túžil hrať sa s deťmi na pieskovisku. – A to nehovorím o tom, ako veľmi by som sa zašpinil!

– Ani opaľovanie už nie je dnes celkom zdravé, – podotkol balónik, ktorý sa chcel na svet pozerať zo strechy vysokého domu. – Možno by sa mi zakrútila hlava a spadol by som na zem. Áááá. Nemôžem na to ani pomyslieť! – vykríkol a pri tejto desivej predstave skoro vyfučal.

– To nie je možné! – nevedel sa nad nezvyčajným správaním svojich priateľov vynačudovať ružový balónik. – Prečo sa nepokúsite priblížiť k tomu, o čom snívate celé dni? – opýtal sa.

– Bolo by to veľmi nebezpečné, – odpovedali mu balóny a radšej pokojne rozmýšľali, čo všetko by spravili, keby mohli odletieť.

– Tak toto nie je nič pre mňa! – vyhlásil ružový balónik a dovtedy poskakoval, kým sa od svojich bojazlivých kamarátov neoslobodil.

– Kam letíš? Kde si sa vybral? – vypytovali sa ho s neskrývanou zvedavosťou.

– Idem sa dotknúť svojich snov! – stihol im tajomne zakričať, lebo od obchodíka s hračkami sa vzďaľoval neuveriteľnou rýchlosťou.

Ružový balónik sa ponáhľal poobzerať svet. Z miesta, ktoré odjakživa patrilo iba Slnku, Mesiacu, hviezdam, vtákom a niekoľkým odvážnym balónom. Hoci vedel, že vo veľkej výške môže prasknúť, nikdy by nebol spokojný, keby sa o to aspoň nepokúsil.

– Podarilo sa mi to, podarilo! – volal na plné hrdlo a plával veselo vo vzduchu. Bol veľmi ďaleko, takže nevidel, ako ľudia ukazujú prstom na oblohu a hovoria:

– Aha, pozrite sa! Tá malá bodka, úplne hore, bude určite nejaký balónik.

Zbadal však, ako sa pod ním vznáša dvadsať a možno aj oveľa viac farebných balónov.

Ľahkých, ako boli ich jemnulinko farebné, takmer priesvitné sny.

SPLNENÉ SNY

Letia, letia balóny,

odnášajú svoje sny

a prezradia hviezdam, nebu

túžbu nitkou zauzlenú.

Žltý balón chce byť Slnkom,

modrý slanou morskou vlnkou,

fialový jemným vánkom

a zelený uspávankou.

Vznášajú sa preto hore,

k modrým mrakom, ku oblohe,

kde sa plnia všetky sny,

ružovejšie

ako balón ružový.

ISBN 978-80-972531-9-6

Vytvorenie elektronickej verzie Dibuk, s. r. o., 2017

Vytvorené prostredníctvom Publico.sk

Table of Contents

Odvážny balónik